SKRIFTLIG FORESPØRGSEL P-3516/02

af Caroline Lucas (Verts/ALE) til Kommissionen

(3. december 2002)

Om: Foreslået lufthavn i vådområdet i det nordlige Kent, Det Forenede Kongerige

Er Kommissionen foruroliget over Det Forenede Kongeriges regerings forslag(1) om en ny lufthavn i vådområdet i det nordlige Kent koncentreret omkring Cliffe som en af dens valgmuligheder for udbygning af infrastrukturen i det sydøstlige England, på grund af indvirkningerne for Themsens munding og det særlige vådbeskyttelsesområde (SPA) samt området ved Ramsar, et af de vigtigste vandfugleområder i Det Forenede Kongerige?

Hvis valget af Cliffe vedtages, vil det betyde en katastrofe for fugle og andet dyreliv ved Themsens munding. Det kunne blive det største tab nogensinde af levesteder for dyr og af landskaber i forbindelse med en enkelt udviklingsplan.

Da SPA er et beskyttelsesområde udpeget i henhold til direktivet om vilde fugle og direktivet om bevaring af naturtyper, hvilke skridt har Kommissionen da taget over for Det Forenede Kongeriges regering?

Eftersom opførelse af nye landingsbaner i det sydøstlige England ikke vil mindske det voksende gab mellem udbud og efterspørgsel efter flyrejser, som holdes kunstigt højt i form af massiv offentlig støtte, hvilke skridt agter Kommissionen da at tage for at rette op på denne manglende balance?

(1) Transportministeriet: Den fremtidige udvikling af lufttransport i Det Forenede Kongerige: Sydøst, referat af høringsdokument, juli 2002.

Svar afgivet på Kommissionens vegne af Margot Wallström

(16. januar 2003)

Kommissionen er klar over, at Det Forenede Kongerige overvejer anlæggelse af en ny international lufthavn ved Cliffe som en af valgmulighederne for den fremtidige udvikling af lufttransporten i det sydøstlige England.

Cliffe Marshes udgør en del af Thames Estuary and Marshes, som er et særligt beskyttet område under Rådets direktiv 79/409/EØF af 2. april 1979 om beskyttelse af vilde fugle(1). Derfor vil enhver anlæggelse af en lufthavn, som vil kunne få negativ indvirkning på denne lokalitet, kun være mulig, dersom den opfylder de proceduremæssige og materielle sikkerhedsbestemmelser, der er fastsat i artikel 6, stk. 3 og 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2), og som gælder for alle særligt beskyttede områder.

Dette vil i givet fald kræve, at der foretages en miljøindvirkningsvurdering i forbindelse med det foreslåede projekt under særlig hensyntagen til dettes mulige virkninger for den pågældende lokalitets naturbevarelsesmæssige værdier. Fremgår det af vurderingen, at der vil ske omfattende skader på lokaliteten, vil projektet kun kunne tillades gennemført i mangel af alternative løsninger samt af bydende nødvendige hensyn til væsentlige samfundsinteresser. I så fald skal der gennemføres kompensationsforanstaltninger for at råde bod på de tab af levesteder, der opstår som følge af projektet.

I forbindelse med høringsprocessen vedrørende den fremtidige udvikling af lufttransportsektoren i Det Forenede Kongerige og i lyset af de bekymringer, der er kommet til udtryk med hensyn til en eventuel anlæggelse af en ny lufthavn ved Cliffe, har Kommissionen skrevet til de britiske myndigheder og understreget, at disse fuldt ud bør tage hensyn til beskyttelseskravene i forbindelse med alle Natura 2000-lokaliteter, når de fremover undersøger alternativer for udvikling af lufttransportsektoren i de forskellige regioner af Det Forenede Kongerige.

(1) EFT L 103 af 25.4.1979.

(2) EFT L 206 af 22.7.1992.